《海云歌》
清代·周大枢

吾闻海上三神仙，曾城十二虚无间。巨鳌赑屃顽申秃，乘风徙去乘潮还。

秦皇汉武无仙骨，不见金银耀宫阙。定识徐栾非浪言，真有蓬壶浮硉矹。

东牟秋晚碧宇澄，阳乌浴翼投沧溟。浮云一朵起天际，绵邈千里连苍青。

奇峰复岭倏腾掷，五岳真形变顷刻。赤城霞标建高紫，匡君瀑布垂修白。

卧对真如宗少文，琴响泠冷动四壁。忽从浮槎弱水西，丹邱缥缈望丹梯。

栖台百座林端出，鸾鹄千群烟际迷。拍肩把袂飞仙人，毵㲚羽服青霞裙。

呼之欲下不肯下，笑我裋褐身贱贫。我宁住世趋埃尘，略欲识字窥皇坟。

但作顽仙何足珍，上界官府还纷纷。亦有赤砂与白鹄，行人牛马车轮囷。

若烟非烟缦五色，窈窕锦绣开青旻。信知造化弄奇诡，不独珠宫幻蜃市。

我作长歌歌海云，萧萧声卷秋风起。

作者简介：（1699—?）浙江山阴人，字元木，一字元牧。乾隆十七年举人。幼工诗，与同里胡天游齐名。乾隆元年举博学鸿词未中。后以经学荐于乡。官平湖教谕。有《居易堂稿》、《存吾春轩诗钞》等。